Det Europæiske Økonomiske og Sociale Udvalgs udtalelse om "Kommissionens forslag til Europa-Parlamentets og Rådets direktiv om ændring af direktiv 95/2/EF for så vidt angår betingelser for anvendelse af tilsætningsstoffet E 425 konjac"

(KOM(2002) 451 - 2002/0201 (COD))

(2003/C 85/11)

Rådet for Den Europæiske Union besluttede den 17. september 2002 under henvisning til EF-traktatens artikel 95 at anmode om Det Europæiske Økonomiske og Sociale Udvalgs udtalelse om det ovennævnte emne.

Det forberedende arbejde henvistes til EØSU's Faglige Sektion for Landbrug, Udvikling af Landdistrikterne og Miljø, som udpegede John Donnelly til ordfører. Sektionen vedtog sin udtalelse den 13. november 2002.

Det Europæiske Økonomiske og Sociale Udvalg vedtog på sin 395. plenarforsamling af 11. og 12. december 2002, mødet den 11. december, følgende udtalelse med 97 stemmer for, ingen imod og 6 hverken for eller imod.

1. Indledning

1.1. Direktivet om diverse tilsætningsstoffer (95/2/EF) handler om andre tilsætningsstoffer til levnedsmidler end farvestoffer, sødestoffer og melbehandlingsmidler. Kun tilsætningsstoffer, der opfylder de krav, der er blevet opstillet af Den Videnskabelige Levnedsmiddelkomité, må anvendes i levnedsmidler. Det er først og fremmest forbrugerbeskyttelseshensyn, der er afgørende for, om et produkt må anvendes.

1.2. Direktiv 95/2/EF tillader i bilag IV, at tilsætningsstoffet E 425 konjac anvendes i levnedsmidler på visse betingelser.

1.3. Adskillige medlemsstater og tredjelande har truffet foranstaltninger til midlertidigt at forbyde markedsføringen af minibægre med gelé, der indeholder E 425 konjac, fordi de udgør en alvorlig risiko for menneskers sundhed. Krav om advarsel via mærkning er ikke tilstrækkeligt til at beskytte menneskers, navnlig børns, sundhed.

1.4. I henhold til artikel 53, stk. 1, i forordning (EF) nr. 178/2002 har Kommissionen ret til at suspendere markedsføringen eller anvendelsen af et levnedsmiddel, der formodes at udgøre en alvorlig risiko for menneskers sundhed, hvis den pågældende risiko ikke kan imødegås på tilfredsstillende vis ved hjælp af foranstaltninger iværksat af de berørte medlemsstater.

1.5. Kommissionen vedtog den 27. marts 2002 en beslutning (2002/247/EF) om suspension af markedsføring og import af gelévarer, der indeholder fødevaretilsætningsstoffet E 425 konjac.

1.6. Med direktivforslaget af 2002(1) om betingelser for anvendelse af tilsætningsstoffet E 425 konjac ønsker Kommissionen at ændre direktiv 95/2/EF om fødevaretilsætningsstoffer således, at tilladelsen til at anvende E 425 i minibægre med gelé og i andre gelévarer trækkes tilbage. Minibægre med gelé udgør en risiko for menneskers sundhed og kan endog udgøre en livsfare. I det foreliggende tilfælde er advarsel via mærkning ikke tilstrækkeligt til at beskytte menneskers, navnlig børns, sundhed.

2. Generelle bemærkninger

2.1. Anvendelsen af E 425 konjac i gelévarer udgør en alvorlig sundhedsrisiko. I forbindelse med minibægre med gelé er det livsfarligt, og i visse tredjelande er der blevet anmeldt flere dødsfald, især blandt spædbørn, børn og ældre, som skyldes indtagelse af sådanne produkter.

2.2. EØSU mener derfor, at den foranstaltning, Kommissionen foreslår, er passende og stemmer overens med EU's målsætning om at sikre et højt niveau for sundhedsbeskyttelse.

2.3. EØSU er enig med Kommissionen i, at problemet ikke kan løses tilfredsstillende gennem mærkning. Spædbørn og børn kan ikke nødvendigvis læse mærkater.

2.4. Nogle tredjelande har løst problemet ved at kalde produkter tilbage. Kommissionen valgte denne nødløsning i marts 2002. Kommissionen foreslår nu, at der vedtages en permanent foranstaltning. EØSU støtter Kommissionens holdning.

2.5. Tilbagekaldelse af produkter er en hensigtsmæssig, midlertidig løsning på en nødsituation, og kan også anvendes som en forebyggende foranstaltning, men det er ikke nogen god løsning på længere sigt. Fremstillingen og markedsføringen af et produkt, der ikke alene udgør en potentiel sundhedsrisiko, men som er livsfarligt og har været den direkte årsag til mange dødsfald, skal i EU forbydes og bør ikke kun suspenderes.

2.6. Endelig har EØSU altid lagt vægt på, at EU's forordninger lever op til de internationale handelsregler. I dette tilfælde mener EØSU ikke, at tilbagetrækningen af tilladelsen til at anvende E 425 konjac i minibægre med gelé og andre gelévarer, udgør nogen handelshindring. Den foreslåede foranstaltning sigter udelukkende mod at forbyde anvendelsen af E 425 konjac i produkter, hvor det udgør en livstruende risiko.

3. Konklusion

3.1. EØSU hilser Kommissionens forslag velkommen og giver sin fulde støtte til forslaget om at ændre bilag IV i direktiv 95/2/EF med det formål at bringe brugen af E 425 konjac i minibægre med gelé og andre gelévarer til ophør.

Bruxelles, den 11. december 2002.

Roger Briesch

Formand for

Det Europæiske Økonomiske og Sociale Udvalg

(1) KOM(2002) 451 af 5.8.2002.